als_Latn dik_Latn sag_Latn
Ngjeshja e radhëve me gënjeshtarëKoment Friday, May 31st, 2013
Çelo Hxoha
Në qoftë se shkencëtarët që studiojnë ndotjen e mjedisit do të kishin shpikur një matës të nivelit të akuzave të pabaza që hidhen përditë në atmosferë, Shqipëria do të renditej në vendet e para të listës botërore. Dhe, nëse organizatat botërore për mbrojtjen e mjedisit nga gënjeshtrat do t’i kërkonin Shqipërisë të ulte nivelin e ndotjes së mjedisit me mashtrime, duke ndjekur metodën e uljes së ndotjes së mjedisit nga gazrat që lëshojnë makinat, atëherë në Tiranë, ku është përqendrimi më i madh i ndotjes, do të lëviznin një numër shumë i vogël socialistësh, sepse demagogët do të hiqeshin nga qarkullimi.
Në 28 maj, Kryeministri Berisha ishte në Peqin. Në miting, ai tha dhe nja dy fjalë për kandidatin socialist në atë zonë, gazetari Alfred Peza, i cili iu bashkua PS-së në shkurt të këtij viti, jo si anëtar, por kandidat për deputet. Deri në 3 shkurt, zoti Peza ka qenë gazetar “i pavarur”.
Deklarata e Kryeministrit në Peqin ishte kjo: “Për Alfredin do t’ju them dy fjalë. Kur kandidoi, një natë në televizion thoshte regjimi i tmerrshëm i Berishës. Tani Alfred, nëse karakteri i burrit ekziston dhe ekziston mund të them se paske deficit të lindur. Në kohën kur Alfredi çirrej ne televizion për regjimin e Berishës, Alfredica ishte drejtoreshë në regjimin tim”.
Zoti Peza iu përgjigj Kryeministrit përmes Facebook-ut të tij: “Ne stilin e tij, kete radhe, ishte mare me bashkeshorten time. Duke permendur faktin se gjate kohes qe une isha gazetar, ajo ka qene drejtoreshe ne nje ministri edhe gjate kohes se qeverisjes se tij. Por, duke harruar te thote se te nesermen e kandidimit tim per deputet me PS, e hoqi nga ajo detyre. E para, kjo tregon mendesine tribale qe ka Kryeministri yne, i cili qeverine, shtetin dhe institucionet e ketij vendi, i konsideron pronen e tij private”.
Ministria për të cilën bëhet fjalë në të dyja ligjërimet, të cilën zoti Peza e përmend pa e specifikuar se cila ministri, është Ministria e Jashtme, e cila e vazhdoi këtë histori me një deklaratë ditën e djeshme. Sipas deklaratës së ministritë, e cituar nga “Ballkanweb”, bashkëshortja e zotit Peza vazhdon të jetë në detyrë në atë ministri. Nuk është, gjithmonë sipas deklaratës së MPJ, as punonjëse e thjeshtë, specialiste a diçka e tillë, por “shefe e sektorit të Komunikimit në Drejtorinë e Diplomacisë Publike”.
Ja një citim më i plotë i deklaratës së MPJ: “Për transparencë dhe mirinformim të opinionit publik, sqarojmë se znj. Peza vazhdon të punojë në Ministrinë e Jashtme si shefe e sektorit të Komunikimit në Drejtorinë e Diplomacisë Publike, dhe nuk është e vërtetë që është larguar nga detyra. Sqarojmë se zonja Peza ka qenë drejtoreshë e Drejtorisë së Shtypit dhe Informacionit deri në datën 7.6.2012. Në bazë të miratimit të strukturës dhe organikës së re të Ministrisë së Punëve të Jashtme, kjo drejtori u kthye në sektor dhe zonja Peza u emërua shefe e këtij sektori. Me urdhër të ish-ministrit Haxhinasto numër 190, dt. 7.6.2012, zonja Peza u emërua përgjegjëse e sektorit të Komunikimit në Drejtorinë e Diplomacisë Publike, ku vazhdon edhe sot. Sqarojmë se kjo lëvizje në detyrë një vit më parë, në kohën kur gjithë Ministria e Jashtme u ristrukturua, nuk ka aspak lidhje me kandidimin e zotit Peza”.
Deklarata e zotit Peza dallon shumë pak nga një histori e ndodhur dy vjet më parë. Një grua që pretendonte se ishte bashkëshortja e kryetarit të Bashkisë së Kavajës, një socialist i sapozgjedhur në detyrë, dha alarmin se dikush e kishte marrë peng dhe i kishte hequr fëmijën nga barku, se, sipas pohimeve të saj, ajo kishte qenë shtatzënë. Lajmi mori dhenë, edhe Tania Fajon në Bruksel e përmendi këtë histori. Pas hetimeve rezultoi që atë gruan s’e kishte marrë njeri peng, se nuk kishte qenë me barrë dhe se nuk kishte qenë as socialistit që i kishte rënë bileta fituese (se të fitojë një socialist në Kavajë është më pak e mundshme se të fitosh lotarinë).
Në Shqipëri kanë kërkuar vazhdimisht, sidomos gazetarët “e pavarur” të së majtës, rigjenerimin e politikës shqiptare. Slogani i PS-së në këto zgjedhje – Rilindje – e përcjell edhe këtë nuancë, por në realitet po shfaqet e kundërta. Një njeri që vë në dyshim integritetin e familjes së tij, si në rastin e zotit Peza, nuk jep asnjë siguri që ai do të kujdeset të bëjë punë të frytshme për shoqërinë. Politikanë të rinj të tillë janë një e keqe më afatgjatë.
als_Latn sot_Latn als_Latn als_Latn als_Latn als_Latn als_Latn als_Latn als_Latn als_Latn